**Ülevaade rahanduskomisjonile „Informatsioon linna kuludest seoses teistes omavalitsustes elavate laste käimisega linna lasteaedades ja koolides“**

Tartu linna lasteaedadesse ja põhikoolidesse võetakse teiste KOV-ide lapsi, kui neis asutustes jääb peale komplekteerimist linna lastega vabu kohti. Gümnaasiumisse kandideeritakse võrdsetel alustel sõltumata elukohast.

Haridusasutuste tegevuskulusid mõjutavad eelkõige koolides avatud klassikomplektide arv ja lasteaedades avatud rühmade arv. Mida rohkem on klassis või rühmas lapsi, seda väiksemad on kulud lapse kohta. Mõne teise KOV-i lapse lisandumine rühma või klassi ei suurenda rühma/klassi ülalpidamise kulusid. Kõik eelarve kulud on ära jagatud laste arvuga, mis tähendab, et kui lapsi oleks vähem, oleks ühe lapse kohta kulud suuremad.

Detailsemalt uurides võib tõesti leida ka kulusid, mis ei ole püsikulud, vaid muutuvkulud, näiteks vee kulu suureneb, sest teise omavalitsuse laps käib ka pesemas ja wc-s vms, kuid sellised kulud on reeglina marginaalsed ning neid on väga keeruline arvestada.

TEGEVUSKULUDE KATMISES OSALEMINE EHK ARVLEMINE

Teiste KOV-ide lapsi käib Tartu haridusasutustes 65-st erinevast omavalitsusest. 45 omavalitsusega on sõlmitud arvlemise lepingud, mis puudutavad koolikohtade eest tasumist ning ühe omavalitsusega on sõlmitud arvlemise leping lasteaedade osas. Teiste KOV-dega toimub arvlemine vastavalt kas põhikooli- ja gümnaasiumiseaduse (PGS) § 83 või koolieelse lasteasutuse seaduse § 27 alusel.

Koolid:

Igaks kalendriaastaks kehtestab Linnavalitsus Tartu linna munitsipaalkoolide õppekoha tegevuskulu maksumuse ühe õpilase kohta kuus. Tegevuskulu maksumuse arvestamisel on aluseks võetud koolide finantseerimiseelarved, haridusosakonna eelarves koolide üleseks tegevuseks (näiteks tervisedenduse projektid, ujumisõpetus, tunnustamine jne) mõeldud eelarve, haridusosakonna valitsemiskulud ja Hariduse Tugiteenuste Keskuse kulud. Lisaks on juurde arvetatud teiste osakondade eelarves olevad koolidele mõeldud vahendid (näiteks IT ja ARNO hoolduskulusid, raamatupidamiskulud, koolide remondikulud, tööjõu- ja haldamiskulud). Tartu linna koolide keskmine kohamaksumus 2025. aastal on 113 eurot kuus ühe õpilase kohta (2024. aastal oli 118 eurot).

Igal aastal kehtestab Vabariigi Valitsus üldhariduskoolide õppekoha tegevuskulu piirmäära ühe kuu kohta, millest rohkem ei tohi omavalitsused üksteiselt õppekoha eest üldjuhul küsida, kui ei ole kokkulepitud teisiti. Piirmäära mõte on kaitsta tegevuskulude katmises osalevaid omavalitsusi liiga suureks paisutatud (või kujunenud) õpilaskoha tegevuskulu maksumuste eest. Üleriigiline piirmäär on aluseks ka erakoolidele tegevuskulu toetuse maksmisel.

Piirmääras arvlemine on Tartu linnale soodne. Linna koolide keskmine kohamaksumus on piirmäärale lähedal, ületades seda veidi. 2024. aastal oli piirmäär 102 eurot ja Tartu linna keskmine kohamaksumus 118 eurot kuus õpilase kohta. 2025. aastal on piirmääraks 109 eurot ja Tartu linna keskmine kohamaksumus 113 eurot. Teiste omavalitsuste koolide kohamaksumus on tunduvalt suurem küündides kohati kuni 500-600 euroni ja seda ka tavakoolide puhul. Hinnanguliselt hoiab Tartu linn tänu piirmäärale kokku ca 30 000 eurot kuus.

Koolide osas kehtib põhimõte, et KOV-id arveldavad omavahel PGS § 83 alusel, kui ei lepita kokku teisiti. Sõlmitud lepingute järgi esitab Tartu linn teisele osapoolele arveid 10 kuu vältel, arvlemist ei toimu juulis ja augustis. Arvlemine toimub kahe erineva kohamaksumuse alusel: eristatakse tavakoolide (2025. aastal 125,10 eurot kümne kuu arvestuses) ja hariduslike erivajadustega koolide kohamaksumust (2025. aastal 386,50 eurot kümne kuu arvestuses). 2024. aastal tõid arvlemise lepingud Tartu linnale tulu ca 318 000 eurot rohkem kui oleks ainult PGSi järgi arvelnud. Teistele omavalitsustele maksab Tartu linn PGSi järgi.

Lasteaiad:

Igaks kalendriaastaks kehtestab Linnavalitsus Tartu linna munitsipaallasteaedade majandamiskulude, personali töötasu ja sotsiaalmaksu ning õppevahendite kulu arvestusliku maksumuse ühe lapse kohta kuus. Lasteaiakoha maksumuse arvestamisel on aluseks võetud munitsipaallasteasutuse (sh munitsipaalhoidude) kinnitatud finantseerimiseelarved, millele lisaks on arvestatud IT vahendid, raamatupidamiskulud, haridusosakonna valitsemiskulud, Hariduse Tugiteenuste keskuse kulud, linnavarade osakonna lasteaedade hooldus-, remondi-, kommunaal-, ja tööjõukulud, e-keskkonna ARNO lasteaia valdkonna arendamiskulud ja muud ühistegevuse kulud. Maha on arvestatud lapsevanema poolt kaetav osa (kohatasu, toiduraha, ujumisõpetus). 2025. aastal on arvestuslikuks maksumuseks ühe lapse kohta kuus 526 eurot (2024. aastal oli 522 eurot kuus). Lasteaedade osas ei ole koha maksumuse piirmäära kehtestatud.

2024. aasta lõpus sõlmis Tartu linn esimese lasteaedade arvlemise lepingu Võru linnaga. Selle järgi toimub kahepoolselt arvlemine 10 kuu vältel ehk aastane kohamaksumus jagatakse 10-ga. Arvlemist ei toimu juulis ja augustis. Hetkel Võru linna lapsi Tartu linna lasteaedades ei käi.

Arvlemise tulud vs kulud:

Tartu linn sai 2024. aastal teises omavalitsuses elavate laste eest, kes käivad linna haridusasutustes, lapse elukohajärgsetelt KOVidelt linna tulubaasi kokku ca 5 miljonit eurot. Seega ei ole mõistlik hoida haridusasutuses tühje kohti, vaid täita kõik vabad õppekohad lastega, hoolimata nende elukohast.

**Arvlemises osalevate laste arvud ja tulu/kulu linnale 2024. aasta seisuga:**

|  |  |  |
| --- | --- | --- |
| **Teiste KOVide lapsed meil** | **Laste arv** | **Aastane tulu** |
| Koolid | 2228 (sh 1729 Tartumaa omavalitsustes) | ca 2 900 000 |
| Lasteaiad | 311 (sh 257 Tartumaa omavalitsustes) | ca 2 100 000 |
| **Linna lapsed mujal KOVides** | **Laste arv** | **Aastane kulu** |
| Koolid | 392 (sh 259 Tartumaa omavalitsustes) | ca 470 000 |
| Lasteaiad | 96 (sh 46 Tartumaa omavalitsustes) | ca 750 000 |

Viimastel aastatel on räägitud sellest, et lisaks haridusasutuste tegevuskulude katmisele tuleks KOVide omavahelisel arvlemisel arvestada ka nn kapitalikomponenti. Selle mõte on aidata katta haridusasutuse asukohajärgse KOVi kulusid haridushoonete investeeringuteks. Kapitalikomponendi mõju on väga raske täna hinnata, kuna vastavad andmed veel puuduvad. Mõju Tartu linnale sõltub sellest milline on teiste omavalitsuste kapitalikomponendi tegelik suurus ehk kui palju see Tartu linna omast erineb ning teiseks, milline on riigi nägemus kapitalikomponendile (näiteks kas pannakse paika maksimaalne suurus vms).